«Татар-Информ»

Акционерлык җәмгыятьләре һәм дәүләт унитар предприятиеләре ел беткәнче Татарстан бюджетына 350 млн сумга якын акча күчерергә мөмкин

Республика милкендә булган АҖләрнең акцияләр пакетының гомуми бәясе 417,5 млрд сум тәшкил итә

(Казан, 30 июнь, «Татар-информ», Надежда Гордеева, Гөлшат Ганиева). Акционерлык җәмгыятьләре (АҖ) республика бюджетына 286 млн, дәүләт унитар предприятиеләр (ДУП) 41 млн сум күләмендә дивидендлар күчергән. Бу хакта "Татар-информ" агентлыгына биргән интервьюда Татарстан җир һәм милек мөнәсәбәтләре министры Азат Хамаев хәбәр итте.

Министр сүзләренчә, ел азагына кадәр АҖ һәм ДУПлар ТР бюджетына 350 млн сумга якын дивиденд җибәрер дип көтелә.

А.Хамаев сүзләренчә, агымдагы елның 1 гыйнварына Татарстан устав капиталындагы гомуми өлеш белән 91 акционерлык җәмгыятенең милекчесе булып тора.

Республика милкендә булган АҖлар акцияләр пакетының гомум бәясе 417,5 млрд сум тәшкил итә, дип белдерде министр. Шул ук вакытта 91 җәмгыятьнең 12се финанс-хуҗалык эшчәнлеге алып бармый, чөнки алар банкротлык процессында яки бетереләләр.

"2015 елгы эш нәтиҗәләре буенча республика өлеше 50 проценттан артык булган 35 акционер җәмгыятенең 17се табышлы санала. 18 акционерлык җәмгыяте - зыянга эшли, шул исәптән яңа төзелгән 5 җәмгыять", - диде ул.

Министр билгеләп үткәнчә, Татарстан гамәлгә куйган акционерлык җәмгыятьләре арасында иң күп табыш алучылар - "Сетевая компания" (3,26 млрд сум) һәм "Татавтодор" (591,5 млн сум).

А.Хамаев иң күп зыянга эшләүче предприятиеләр арасында «Таткоммунпромкомплект" (зыян - 188 млн сум)  һәм 48,6 млн сум зыян белән "Химия технологияләре өлкәсендә төбәк инжиниринг үзәге"н атап китте.